《由吾谷小径登望海墩》
清代·沈宗敬

危磴回看万点红，欲行且止意何穷。凭高莫定双眸界，陟险才容一径通。

海气苍茫吞远岫，雁行离合叫长空。林间可有苏门啸，欲访幽人到梵宫。

作者简介：（1669—1735）江苏华亭人，字南季，一字恪庭，号狮峰，又号卧虚山人。沈荃子。康熙二十七年进士，官太仆寺卿，提督四译馆。精音律，善吹箫鼓琴。画传家学，山水师倪瓒、黄公望，小景小幅尤佳。圣祖南巡时，曾献画并进《琴辨》、《画品》二说，受到赞赏。